Societatea de Neurologie din România (SNR)

Prorector al UMF “Carol Davila” din Bucureşti, Prof.dr. Bogdan Ovidiu Popescu este noul președinte al Societății de Neurologie din România

Societatea de Neurologie din România (SNR), fondată în 2001, a organizat la București, în perioada 10-13 mai, al XV-lea Congres al său, având ca teme principale tulburările cognitive și comportamentale în bolile neurologice, neuro-oncologia și bolile musculare. Cu această ocazie, mandatul de președinte, cu o durată de 4 ani, a fost încredințat Prof. Dr. Bogdan Ovidiu Popescu de la Universitatea de Medicină și Farmacie “Carol Davila” din București, șeful Clinicii de Neurologie a Spitalului Clinic Colentina, membru fondator al SNR și fost secretar general al SNR în perioada 2001-2013.

“Votul acordat de către colegii mei, aproape în unanimitate, mă onorează și mă obligă. Sunt norocos pentru că preiau conducerea unei organizații puternice, la dezvoltarea căreia au participat cu toată robustețea atât Prof. Dr. Ovidiu Băjenaru, primul președinte al SNR, în prezent președinte de onoare ad-vitam, cât și Prof. Dr. Dafin Mureșanu, președintele care mi-a precedat” a declarat prof.dr. Bogdan O. Popescu la preluarea mandatului. Acesta a ţinut să precizeze că „voi continua dezvoltarea societății în echipă, atât cu foştii preşedinţi, cât și cu toți colegii implicați în variatele grupuri de lucru ale SNR”.

Priorităţi şi implicare în formarea medicilor tineri

Potrivit noului preşedinte al Societăţii de Neurologie din România „ câteva direcții de acțiune sunt esențiale în următorii ani pentru SNR: implicarea în formarea medicilor tineri – rezidenți sau tineri specialiști, cu încercarea de a le asigura condiții cât mai bune de activitate în România, educația medicală continuă pentru toți neurologii din România, care trebuie să aibă o pregătire similară cu colegii din Europa, dezvoltarea cercetării în neuroștiințele clinice, în principal în centrele universitare, însă și prin proiecte largi, naționale, în care să putem implica toți colegii care își doresc să participe, susținerea la nivelul decidenților (guvern, parlament, președinție) a unor politici de sănătate eficiente de prevenție și tratament ale bolilor neurologice cât și a unor condiții de muncă bune pentru medicii neurologi”. Prof.dr. Bogdan O.Popescu consideră că „afecțiunile neurologice sunt și frecvente și grave, de aceea sperăm să găsim sprijinul firesc pentru acțiunile noastre şi, totodată, ne preocupă dezvoltarea relațiilor cu organizațiile de pacienți, pentru că medicii și pacienții trebuie să fie cât mai uniți și trebuie să comunice cât mai bine”.

În ceea ce priveşte activitatea „vom continua să fim activi atât în European Academy of Neurology cât și în World Federation Neurology – organizațiile de profil în Europa și la nivel mondial. În anul 2019 SNR va fi gazda Congresului Danubian de Neurologie și vom face eforturile necesare pentru a îl transforma într-un succes al societății noastre.”

Scurtă prezentare-prof.dr. Bogdan Ovidiu Popescu

Prof. Dr. Bogdan Ovidiu Popescu a absolvit două doctorate, primul la U.M.F. “Carol Davila” în anul 2001, cu distincția “summa cum laudae”, despre moartea celulară în țesutul nervos, și al doilea la Institutul Karolinska din Stockholm, Suedia, despre mecanismele patogenice ale bolii Alzheimer. A publicat peste 100 de lucrări științifice in extenso, majoritatea privind mecanismele bolilor neurodegenerative, neuroplasticității și neuroregenerării, fiind citat de peste 1000 de ori în jurnale internaționale ISI. A primit premiul “Victor Babeș” al Academiei Române în 2007 și premiul “Fundația Brain Networking” al Academiei de Științe Medicale în 2014. Din anul 2016 deține funcția de Prorector – Cooperare Europeană și Internațională la U.M.F. “Carol Davila” din București, iar din acest an a devenit membru corespondent al Academiei de Științe Medicale din România.

Articolul Societatea de Neurologie din România (SNR) apare prima dată în umfcd.