Simpozionul: “37 de ani de transplant renal în UMF”Carol Davila”

În Aula Academiei Române a avut loc ieri, 28.06.2017 un excepțional eveniment de valoare științifică, înaltă ținută academică și recunoaștere valorică, Simpozionul: “37 de ani de transplant renal în UMF”Carol Davila”.

În prezența reprezentanților acestui înalt for de știință, cultură și educație, a conducerii Universității de Medicină și Farmacie”Carol Davila, a nenumărați reprezentanți de marcă ai urologiei românești, dar și a unui numeros public, lucrările au fost deschise de Academicianul Victor Voicu, Secretarul General al Academiei Române.

Simpozionul, magistral moderat de dl. Academician Ioanel Sinescu, a constituit un excelent prilej pentru specialiști din toate specialitățile Centrului de Transplant, în marea lor majoritate tineri, de a-și prezenta agenda preocupărilor cotidiene.

Paleta deosebit de complexă și de dificilă, dar atât de benefică pentru cei în suferință, a fost excelent sintetizată și documentată, personalități ale lumii noastre medicale remarcând valoarea de excepție a rezultatelor transplantului renal de la Fundeni, mult peste media europeană.

Momentul profesional-științific de referință s-a încheiat emoționant: numeroși beneficiari ai transplantului renal efectuat la Fundeni, au mulțumit D-lui Academician Sinescu și colectivului pe care îl coordonează pentru șansa de ”a se fi născut a doua oară”.

Articolul Simpozionul: “37 de ani de transplant renal în UMF”Carol Davila” apare prima dată în umfcd.