Concursul de admitere in rezidentiat – 19.11.2017

Peste 2.500 de candidaţii, la UMF “Carol Davila” din Bucureşti

Concursul de admitere în rezidențiat în domeniile medicină, medicină dentară și farmacie, va fi organizat în 2017 de către Ministerul Sănătății , duminică, 19 noiembrie. Acesta urmează să se desfăşoare în centrele universitare din Bucureşti, Cluj-Napoca, Craiova, Iaşi, Târgu-Mureş şi Timişoara, iar pentru cele 3.524 de locuri scoase la concurs, la nivel naţional, s-au înscris 6.817 de candidaţi, peste 37% – 2.537 de concurenţi urmând să susţină examenul în centrul universitar Bucureşti.

Pentru acest concurs, la Universitatea de Medicină şi Farmacie “Carol Davila” din Bucureşti s-au înscris 1.888 de candidaţi la Medicină, 483, la Medicină Dentară şi 166, la Farmacie. În ceea ce priveşte organizarea şi desfăşurarea concursului din Bucureşti, vor fi puse la dispoziţie 44 de săli ce au fost repartizate . în incinta Facultăţii de Medicină (bd-ul Eroilor Sanitari nr.8), Spitalul Universitar, în incinta Facultăţii de Farmacie (str.Traian Vuia nr.6), precum şi la Universitatea Româno-Americană(Bd-ul Expoziţiei nr. 1B). La nivel naţional, dintre cele 3.524 de locuri scoase la concurs, 3.137 au fost repartizate domeniului Medicină (762 centrului Bucureşti), 258, domeniului Medicină Dentară( 45 centrului Bucureşti) şi 129, domeniului Farmacie (34 centrului Bucureşti). Candidaţilor li se va permite intrarea în sălile de concurs la ora 8:30, iar subiectele se vor deschide la ora 10.

” Am convingerea că, şi în 2017, absolvenţii Universităţii noastre vor traversa , în număr cât mai mare, dar şi cu medii ridicate, acest important examen din cariera lor profesională şi că, prin rezultatele obţinute, vor poziţiona încă odată, învăţământul superior medical românesc şi totodată Universitatea de Medicină şi Farmacie Carol Davila pe cele trei coordonate ale desăvârşirii în medicină: Iniţiere, Evoluţie, Excelenţă” a declarat Acad. I. Sinescu, Rector al UMF „Carol Davila” din Bucureşti.

Şi anul acesta, pentru a putea participa la concursul de rezidenţiat în medicină, medicină dentară şi farmacie ce va avea loc pe 19 noiembrie, candidaţii au achitat o taxă de 360 lei/participant. Cuantumul taxei de participare la examenul de rezidenţiat 2017, similar cu cel din 2016 , a fost stabilit prin Ordinul Ministrului Sănătăţii, iar un procent de maxim 85% din sumele încasate va fi repartizat universităţilor de profil.

Concursul se va derula sub forma de test-grilă, cu 200 de întrebări pentru fiecare domeniu, pe o durată de 4 ore. După o pauză de 15 minute, va începe corectura în săli, iar pentru a depune contestaţii, candidaţii vor avea la dispoziţie 24 de ore. Acestea pot viza, întrebările de concurs, recorectarea lucrărilor sau organizarea concursului. Răspunsul contestaţiilor se va da în 48 de ore de la depunerea acestora. Punctajul minim de promovare reprezintă 60% din punctajul maxim realizat la cele 200 de întrebări pentru fiecare domeniu, din care 50 de tip complement simplu şi 150 de tip complement multiplu.

Totodată, ocuparea locurilor în cele 67 de specialităţi se va face în ordinea punctajului de promovare obţinut, în limita locurilor publicate pentru fiecare domeniu , alcătuindu-se o singură clasificare pentru fiecare domeniu.Afişarea rezultatelor se va face numai după semnarea ordinului Ministerului Sănătăţii de confirmare a rezultatelor.

Situaţia candidaţilor înscrişi pe centre universitare şi domenii

Centrul Universitar | Medicină | Medicină Dentară | Farmacie | Total
Bucureşti | 1.888 | 483 | 166 | 2.537
Cluj Napoca | 692 | 168 | 86 | 946
Craiova | 493 | 86 | 51 | 630
Iaşi | 820 | 287 | 108 | 1.215
Tg Mureş | 435 | 108 | 38 | 581
Timişoara | 726 | 144 | 38 | 908

Articolul Concursul de admitere in rezidentiat – 19.11.2017 apare prima dată în umfcd.